P. Hrušovský, podpredseda NR SR: (2001-10-26):
(Hlasovanie.) Prítomných je 96 poslancov, za 95, zdržal sa 1. Konštatujem, že návrh sme schválili. Tým sme odhlasovali všetky prerokované body včerajšieho programu 52. schôdze Národnej rady. Teraz pristúpime k prerokúvaniu návrhu poslanca Národnej rady Slovenskej republiky Milana Benkovského na vydanie zákona, ktorým sa mení a dopĺňa zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení zákona č. 458/2000 Z. z. a zákon Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov . Uvedený návrh zákona prerokúvame v druhom čítaní. Návrh ste dostali pred prvým čítaním ako tlač 975 a spoločnú správu výborov schválenú gestorským výborom máte ako tlač 975a. Prosím teraz, aby navrhovateľ pán poslanec Benkovský návrh zákona odôvodnil a uviedol. Nech sa páči, pán poslanec, máte slovo. M. Benkovský, poslanec: Ďakujem za slovo, pán podpredseda. Vážené panie poslankyne, vážení páni poslanci, dovoľujem si v zmysle zákona Národnej rady č. 350/1996 Z. z. o rokovacom poriadku ako predkladateľ návrhu zákona, ktorým sa mení a dopĺňa zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení zákona č. 458/2000 Z. z. a zákon Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov, uviesť v druhom čítaní. V snahe zabezpečiť čo najkomplexnejšiu kontrolu verejných financií bol novelizovaný zákon č. 39/1993 Z. z. o Najvyššom kontrolnom úrade v decembri minulého roku zákonom č. 458. Rozsah tejto novely bol limitovaný platným ústavným rámcom a tak riešil len čiastočne problematiku kontroly verejných financií. Novela reagovala na zákon o informáciách a sčasti posilnila nezávislosť Najvyššieho kontrolného úradu, zároveň aj umožnila kontrolu financií z európskych fondov, čo sa ukázalo v uplynulých mesiacoch ako mimoriadne dôležité a správne. Novela však nemohla riešiť pôsobnosť a kontrolu Fondu národného majetku a verejnoprávnych inštitúcií a nepodarilo sa presadiť skutočnú nezávislosť Najvyššieho kontrolného úradu konkrétne na exekutíve Ministerstva financií Slovenskej republiky. Práve z týchto faktov vyplynula aj ďalšia potreba novely, ktorá po zmene čl. 60 Ústavy Slovenskej republiky umožnila plne reagovať na zmenené spoločenské podmienky, na transformáciu ekonomiky a ekonomickej a sociálnej sféry a vytvorila priestor na rozšírenie kompetencií a aj čo najplnšiu nezávislosť Najvyššieho kontrolného úradu. Novela zákona o Najvyššom kontrolnom úrade prispieva k ďalšiemu posunu pri realizácii záväzkov v Slovenskej republike, ktoré sme prijali v Národnom programe pre prijatie acquis communautaire v kapitole 391 Finančná kontrola, a to, že rozšírením kompetencií Najvyššieho kontrolného úradu kontrolovať v plnom rozsahu hospodárenie s verejnými finančnými prostriedkami a verejným majetkom. Novela Ústavy Slovenskej republiky nadobudla účinnosť 1. júla tohto roku. Reagujúc na túto skutočnosť, predložil som po jej schválení 18. apríla 2001 novelu zákona o Najvyššom kontrolnom úrade v záujme vytvorenia podmienok na reálne a plné naplnenie novely Ústavy Slovenskej republiky. Navrhované úpravy majú ambíciu prispieť k ďalšiemu zdokonaľovaniu kontrolného systému, keďže hlavným zámerom je preto zosúladenie zákona č. 39/1993 o Najvyššom kontrolnom úrade s platnou Ústavou Slovenskej republiky. Vytvára sa tiež priestor na komplexnú kontrolu verejných financií rozšírením pôsobnosti na verejnoprávne inštitúcie a fondy, ako i vyššie územné celky a obce. Posilňuje sa tiež nezávislosť Najvyššieho kontrolného úradu, a to tak v oblasti personálnej, kde sa predlžuje funkčné obdobie z 5 na 7 rokov, čím sa obmedzuje politický vplyv a zvyšuje nezávislosť od vlády, ako i rozpočtovej, ktorá súvisí s presunom kompetencií z ministerstva financií na Národnú radu Slovenskej republiky. Pôsobnosť Najvyššieho kontrolného úradu v navrhovanej novele sa upravuje tým, že sa rozširuje z pôvodných kompetencií, ktoré v súčasnosti platia, na tie, ktoré doteraz Najvyšší kontrolný úrad nemohol kontrolovať, konkrétne ide o Fond národného majetku, Národný úrad práce, sociálne a zdravotné poisťovne a na novovznikajúce subjekty, ktorými budú vyššie územné celky, a v nadväznosti na presun kompetencií a financií na mestá a obce je rozšírenie rozsahu ich kontroly. Práve tieto otázky rieši čl. 60 Ústavy Slovenskej republiky ods. 1, ktorý rozširuje kontrolu hospodárenia v zásade na majetok, záväzky, finančné prostriedky, majetkové práva a pohľadávky štátu, verejnoprávne inštitúcie a Fondu národného majetku, ďalej na tie, za ktoré prevzala vláda Slovenskej republiky záruku a ktoré boli poskytnuté zo zahraničia a vo vymedzenom rozsahu, ktorý je konkretizovaný i na obce a vyššie územné celky. Najpodstatnejšou zmenou oproti doteraz platnému zákonu o Najvyššom kontrolnom úrade je rozšírenie pôsobnosti úradu, ktorá po novom vymedzuje v súlade s novelou Ústavy Slovenskej republiky a potrebami spoločenskej praxe v bode 2 a 4. Úprava umožní kontrolu hospodárenia subjektov, ktorých rozpočty schvaľuje Národná rada Slovenskej republiky, ako napríklad Fondu národného majetku, sociálne, zdravotné poisťovne, Národný úrad práce, ale i Fond detí a mládeže, Slovenský pozemkový fond, Eximbanka a podobne. Inak povedané, ide o rozšírenie pôsobnosti na kontrolu majetku, záväzkov, majetkových práv a pohľadávok a mimorozpočtových prostriedkov v ďalších subjektoch, ktorými sú verejnoprávne inštitúcie, vo vymedzenom rozsahu podľa § 2 písm. c) kontrolu obcí a vyšších územných celkov. V tejto oblasti sa vychádza nielen z požiadaviek Limskej deklarácie prijatej Medzinárodnou organizáciou najvyšších účtovných vzorov (INTOSAI), ktorá vyžaduje kontrolu všetkých verejných prostriedkov, ale i nevyhnutností našej vlastnej vonkajšej a nezávislej kontroly hospo-dárenia obcí a vyšších územných celkov. Medzinárodné požiadavky, ale predovšetkým potreba vlastnej nezávislej kontroly si vyžaduje tiež rozšírenie pôsobnosti NKÚ na kontrolu prostriedkov, ktoré sú v podobe úverov poskytnuté slovenským právnickým osobám a za ktoré prevzala vláda Slovenskej republiky štátnu záruku. V článku 2 dochádza k novelizácii zákona č. 303/1995 Z. z. o rozpočtových pravidlách. Jej zámerom je vytvorenie podmienok na skutočnú nezávislosť Najvyššieho kontrolného úradu. Nedôslednosť a nevhodnosť doterajšej právnej úpravy súvisí s tým, že Najvyšší kontrolný úrad je kontrolovaný výkonnou mocou, konkrétne ministerstvom financií, ktoré je zároveň v kontrolnej kompetencii úradu. Táto prax je podľa INTOSAI neobvyklá a je v rozpore s nezávislosťou kontrolných inštitúcií. Preto sa navrhuje riešenie, ktoré je predložené v návrhu zákona. Navrhovaný zákon napriek rozšíreniu kompetencií a tým i rozsahu činnosti NKÚ nezakladá žiadne výrazné vyššie požiadavky na finančné zdroje a ani na ďalšie pracovné miesta a nebude mať výraznejší dosah na výdavkovú časť štátneho rozpočtu. Vážená poslanecká snemovňa, ak chceme naplniť všeobecne platnú tézu, že komplexná a nezávislá kontrola verejných financií, alebo inak, financií daňových poplatníkov je základným predpokladom efektívneho fungovania štátu, ak chceme naplniť najmä programové vyhlásenie vlády v oblasti kontroly verejných financií, ak chceme naplniť naše predvstupové ambície a posilniť naše zámery v kapitole Finančná kontrola a v neposlednom rade ak chceme vytvoriť podmienky na reálne uplatnenie novelizovanej Ústavy Slovenskej republiky, je potrebné, aby predložená novela zákona o Najvyššom kontrolnom úrade po pripomienkach bola schválená touto Národnou radou. Vzhľadom na bezprostrednú nadväznosť novely zákona č. 39/1993 Z. z. na platnú ústavu, nevyhnutnosť komplexnej a účinnej kontroly verejných financií nezávislým kontrolným orgánom očakávam od poslancov Národnej rady Slovenskej republiky podporu a schválenie predloženej novely. Vážené panie poslankyne, páni poslanci, týmto sa uchádzam o vašu priazeň a zároveň vám ďakujem za pozornosť.